**

**КУЋНИ РЕД ШКОЛЕ ЗА УЧЕНИКЕ**

Драги ученици,

Због ваше личне безбедности и безбедности свих у школи, КУЋНИ РЕД предвиђа поштовање договорених правила понашања са ваше стране. Правила служе да вам помогну да се у школи осећате пријатно и сигурно.

* Ваша обавеза као ученика је да редовно долазите у школу. Највећа корист је ваша.
* Уколико изостајете са часова потребно је да ваши родитељи у року од 8 дана оправдају изостанке одељењском старешини.
* За улазак у школу користите посебан улаз, односно излаз из школе.
* Користите просторије искључиво у делу школске зграде који је предвиђен за ваш узраст (мала зграда за ученике нижих разреда и велика зграда за ученике виших разреда).
* У школу дођите на време, најкасније 10 минута пре почетка часа. На тај начин спремно дочекујете почетак часа и стварате услов за пажљиво праћење наставе и активно учествовање у њој.
* Након звона за почетак часа, сви улази у школу, осим главног улаза, биће закључани.
* Ако закасните на час, почетак следећег часа сачекајте у холу школе, код дежурног ученика; тако не ометате своје другаре у започетом раду.
* Велики одмор проводите, у зависности од интерсовања, потреба и временских прилика, у школском дворишту, холу, трпезарији, библиотеци.
* Уколико вам није добро и за време наставе морате кући, обратите се одељењском старешини, стручном сараднику, директору или помоћнику директора како би, пре него вас ослободе наставе, телефонски обавестили ваше родитеље и предузели следеће кораке.
* Доношење потребног прибора и опреме је део ваших школских обавеза и предуслов је да се осећате спремно, сигурно и опуштено.
* У школу долазите прикладно одевени и обувени, девојчице без шминке. Одећа у којој долазите у школу треба да буде уредна, практична за рад и примерена вашем узрасту и ситуацији. Прекратке сукње, шортсеви, мајице са великим изрезима, брателама, прекратке мајице које откривају стомак, провидна одећа, бермуде за плажу, папуче нису одећа и обућа прикладна и практична за школу.
* Водите рачуна о својим одевним предметима, прибору и опреми, посебно за време трајања школског одмора. Ако одлучите да у школу донесете скупоцене предмете (мобилни телефон, накит) и новац, то ће бити на вашу одговорност.
* На часу није дозвољено да користите мобилни телефон, зато га на време искључите. Водите рачуна како употребљавате мобилни телефон ван часова, јер без дозволе не смете фотографисати и снимати било кога, нити дистрибуирати фотографисан или снимљен материјал.
* Без позива и одобрења не улазите у наставничку зборницу, канцеларију директора или друге службене просторије школе.
* Школска имовина користи свима, стога, чувајте је. Чувајте и имовину свих оних који у школи уче и раде. Када уништите или оштетите школску имовину, намерно или непажњом, цртате по зидовима, шкрабате по столовима и столицама и слично, ваши родитељи ће морати да надокнаде нанету штету.
* Поштујте ред у учионицама и свим другим просторијама школе за време наставе, испита, културних и других активности, јер на тај начин показујете да поштујете труд носиоца неке активности и себи пружате могућност да стекнете ново искуство.
* Боравак у уредном и чистом окружењу свакоме прија. Учионица и двориште биће онакви каквима их ви створите. Стога водите рачуна о хигијени и не бацајте смеће око себе.

**У школи су беспоговорно забрањене следеће активности:**

* доношење у школу оруђа, оружја, ласера и других средстава којима се могу повредити други;
* доношење и конзумирање алкохола, цигарета и дроге у школи и дворишту школе;
* бацање петарди у школи и дворишту школе;
* дискриминација и дискриминаторно поступање (које се заснива на боји коже, прецима, држављанству, националној припадности, родном идентитету, имовинском и социјалном статусу, здравственом стању, сметњи у развоју и инвалидитету...)
* свако физичко, психичко, социјално, сексуално и електронско насиље, злостављање и занемаривање;
* отимање новца, личних предмета и осталих ствари од ученика;
* дописивање оцена и других података у дневник рада, као и у ђачку књижицу или сведочанство;
* прескакање ограде и капије школског дворишта, као и пењање на спортске конструкције.

**Драги учениче, од тебе се очекује да:**

* **поштујеш своје вршњаке, ученике наше школе, наставнике и све запослене у школи;**
* **штитиш млађе ђаке и будеш пажљив према њима;**
* **стално имаш на уму да си ти ученик ове школе, да је престављаш и када ниси у њеним просторијама и да твоје понашање повећава или смањује углед школе.**



**КУЋНИ РЕД ШКОЛЕ ЗА РОДИТЕЉЕ**

Драги родитељи,

КУЋНИ РЕД предвиђа поштовање договорених правила понашања са ваше стране. Правила доприносе бољем функционисању наше школе, а пре свега, безбедности деце као и њиховом сигурнијем и безбрижнијем одрастању.

* Уколико доводите дете у школу, молимо вас да не идете са дететом до учионице, већ се поздравите са њим пред улазом у школу.
* Уколико дете доводите у школу пре 7.30 часова, са дететом улазите на ГЛАВНИ УЛАЗ, одакле дете само одлази у своју учионицу.
* По завршетку наставе децу сачекајте испред школе, у школском дворишту.
* Родитељи чија су деца у боравку или целодневној настави улазе на ГЛАВНИ УЛАЗ школе и испред учионице сачекају да се дете спреми. Посебну молбу упућујемо родитељима ученика целодневне наставе да, уколико су у могућности, по своју децу долазе у време одмора (14.45 и 15.35). На тај начин не ремети се настава.
* Приликом уласка у школу јавите се дежурном ученику, раднику физичко-техничког обезбеђења или дежурном наставнику, који се налази на улазу, ради евидентирања.

- Родитељи, као и запослени и ученици, у школу долазе прикладно одевени. Прекратке сукње, шортсеви, хеланке, мајице са великим изрезима, брателама, прекратке мајице које откривају стомак, провидна одећа, бермуде за плажу, папуче нису прикладна и практична одећа и обућа за школу.

- Редовно сарађујте са учитељем, одељењским старешином, предметним наставницима свог детета, и то на родитељским састанцима, по позиву и у термину отворених врата.

- На позив органа школе (директора, помоћника директора, педагога, психолога, наставника) дођите у школу.

- Одмах, а најкасније у року од 48 сати од момента наступања спречености детета да

присуствује настави, о томе обавестите одељењског старешину.

- Правдајте изостанке детета најкасније у року од осам дана од дана престанка спречености ученика да присуствује настави одговарајућом лекарском или другом релевантном документацијом.

- Благовремено извршавате све обавезе према школи (уплате, враћање позајмљених књига, анкетних листића, упитника и сл.)

- Надокнадите материјалну штету коју ваше дете, а наш ученик нанесе школи, намерно или из непажње.

- На позив школе узмите активно учешће у свим облицима васпитног рада са дететом.

- На захтев дежурног наставника или управе школе, а због неприкладног понашања, напустите простор и објекат школе.

У нади да ћемо успешно сарађивати у процесу образовања и васпитања ваше деце и наших ученика, захваљујемо вам на разумевању и сарадњи.